ORI ออกหุ้นกู้วงเงิน 1.7 พันลบ.ดอกเบี้ย 4.15% เสนอขายสถาบัน-รายใหญ่ 7-9 พ.ค.62
ORI ออกหุ้นกู้วงเงิน 1.7 พันลบ.ดอกเบี้ย 4.15% เสนอขายสถาบัน-รายใหญ่ 7-9 พ.ค.62
24 เม.ย. 2562

บริษัท ออริจิ้น พร็อพเพอร์ตี้ จำกัด (มหาชน) หรือ ORI เปิดเผยว่า บริษัทยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2562 มูลค่าไม่เกิน 1,700 ล้านบาท แบ่งเป็นหุ้นกู้ที่เสนอขายไม่เกิน 1,200 ล้านบาท และหุ้นกู้สำรองเพื่อเสนอขายเพิ่มเติมอีกไม่เกิน 500 ล้านบาท อายุ 3 ปี ครบกำหนดไถ่ถอนปี พ.ศ.2565 มีอัตราดอกเบี้ยคงที่ 4.15% ต่อปี ชำระดอกเบี้ยทุก 3 เดือนตลอดอายุหุ้นกู้
บริษัทจะเสนอขายหุ้นกู้ดังกล่าวให้กับผู้ลงทุนสถาบัน และ/หรือผู้ลงทุนรายใหญ่ ระหว่างวันที่ 7-9 พ.ค.62 โดยมีธนาคารซีไอเอ็มบีไทย ธนาคารกสิกรไทย และบล.เอเซีย พลัส เป็นผู้จัดการการจัดจำหน่ายหุ้นกู้
ทั้งนี้ บริษัท ทริสเรทติ้ง จำกัด จัดอันดับความน่าเชื่อถือของผู้ออกหุ้นกู้ที่ “BBB”แนวโน้มอันดับเครดิต “Stable”  เมื่อวันที่ 5 เม.ย.62
โดยบริษัทมีวัตถุประสงค์จะนำเงินที่ได้จากการขายหุ้นกู้ในครั้งนี้ใช้ในการดำเนินธุรกิจ โดยจะนำไปซื้อที่ดินเพิ่มเติมไม่เกิน 850 ล้านบาท และชำระหนี้ระยะสั้นบางส่วนได้แก่ P/N และ/หรือ Bridging Loan ไม่เกิน 500 ล้านบาท รวมทั้งใช้เป็นเงินทุนหมุนเวียนในธุรกิจอีกประมาณ 350 ล้านบาท